CELEX: 62008TN0053
Language: sk
Date: 2008-01-31 00:00:00
Title: Vec T-53/08: Žaloba podaná 31. januára 2008 – Taliansko/Komisia

29.3.2008   
            
            
               SK
            
            
               Úradný vestník Európskej únie
            
            
               C 79/33
            
         Žaloba podaná 31. januára 2008 – Taliansko/Komisia
   (Vec T-53/08)
   (2008/C 79/64)
   Jazyk konania: taliančina
   Účastníci konania
   
      Žalobkyňa: Talianska republika (v zastúpení: S. Fiorentino, avvocato dello Stato)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť rozhodnutie Komisie K(2007) 5400 v konečnom znení z 20. novembra 2007, oznámené 21. novembra 2007, ktoré sa týka štátnej pomoci č. C 36/A/2006 (ex NN 38/2006), ktorú Taliansko poskytlo v prospech ThyssenKrupp, Cementir and Nuova Terni Industrie Chimiche.
            
         Žalobné dôvody a hlavné tvrdenia
   Napadnutým rozhodnutím boli štátna pomoc poskytnutá v prospech ThyssenKrupp, Cementir and Nuova Terni Industrie Chimiche a pomoc, ktorá bola priznaná, avšak zatiaľ nevyplatená týmto príjemcom, vo forme výhodných sadzobných podmienok na dodávku elektrickej energie, vyhlásené za nezlučiteľné so spoločným trhom.
   Na podporu svojich tvrdení žalobca uvádza tieto dôvody:
   
               1.
            
            
               Porušenie článku 87 ods. 1 a článku 88 ods. 3 ES a nesprávna rekonštrukcia skutočností. Komisia vo svojom rozhodnutí nevzala do úvahy, že napadnuté opatrenie prijaté Talianskom nepredstavuje štátnu pomoc, keďže neposkytuje ekonomické zvýhodnenie. Opatrenie spočívajúce v predĺžení preferenčných sadzieb elektriny, ktoré sa uplatní na spoločnosti dotknuté v konaní, ktoré sú právnymi nástupcami Terni SpA, totiž predstavovalo doplnok ku kompenzácii za vyvlastnenie, ktorá bola skôr priznaná Terni SpA z dôvodu skutočnosti, že právne ustanovenia, ktoré boli prijaté neskôr, obsahovali ďalšie obdobia s ohľadom na koncesiu na výrobu vyvlastnenej energie.
            
         
               2.
            
            
               Porušenie článku 87 a článku 88 ods. 3 ES a nesprávna rekonštrukcia skutočností. Komisia vo svojom rozhodnutí nevzala do úvahy, že napadnuté opatrenie prijaté Talianskom nepredstavuje štátnu pomoc, keďže pomoc nebola poskytnutá zo štátnych prostriedkov. Náklady na opatrenie sú totiž na ťarchu ostatných užívateľov služby dodávky energie.
            
         
               3.
            
            
               Porušenie podstatných procesných náležitostí, čo sa týka neexistencie šetrenia a porušenia práva na obhajobu. Komisia vo svojom rozhodnutí konštatovala, že výsledky hospodárskej štúdie smerujúcej k posúdeniu všetkých strát spoločnosti Terni v dôsledku vyvlastnenia a prospech získaný touto spoločnosťou prostredníctvom kompenzácie sú irelevantné, keďže vhodnosť mechanizmu kompenzácie môže byť posúdená iba ex ante, a to v okamihu vyvlastnenia. Štúdia bola vykonaná v súlade so skoršími pokynmi Komisie. Komisia, ktorá sa domnievala, že štúdia, ktorú predtým čisto teoreticky požadovala, je irelevantná, mala vykonať ďalšie šetrenia tak, že mala znovu otvoriť diskusiu o metódach vykonania štúdie.